รัฐบาลไทย-ข่าวทำเนียบรัฐบาล-กรมวิชาการเกษตรชี้แจง กรณีผลกระทบจากการตรวจพบแมลงศัตรูพืช ในทุเรียนไทยที่ส่งออกไปจีน
วันอังคารที่ 20 กุมภาพันธ์ 2561
กรมวิชาการเกษตรชี้แจง กรณีผลกระทบจากการตรวจพบแมลงศัตรูพืช ในทุเรียนไทยที่ส่งออกไปจีน
กรมวิชาการเกษตรชี้แจง กรณีผลกระทบจากการตรวจพบแมลงศัตรูพืชในทุเรียนไทยที่ส่งออกไปจีน
นายสุวิทย์ ชัยเกียรติยศ อธิบดีกรมวิชาการเกษตร กระทรวงเกษตรและสหกรณ์ ชี้แจงกรณีผลกระทบจากการตรวจพบแมลงศัตรูพืชในทุเรียนไทยที่ส่งออกไปจีน ตามที่คอลัมน์กระจก 8 หน้า โดยคนชายขอบ (นสพ.ไทยรัฐ) ให้ความสนใจกรณีในปี 2559 ทางการจีนตรวจพบแมลงศัตรูพืชติดไปในทุเรียนจากไทยที่ส่งออกไปขายที่จีน จํานวน 1,790 ลอต ขณะที่ในปี 2560 ช่วงเดือน ม.ค.-พ.ย. ตรวจพบ 731 ลอต ทั้งที่ในปี 2548 ไทยกับจีนได้ลงนามในพิธีสารการส่งออกผลไม้แล้ว จนส่งผลให้จีนขอให้ทบทวนการทําพิธีสารฯ กับไทยใหม่เมื่อปลายปี 2560 ถือเป็นความผิดพลาดของ ก.เกษตรฯ ที่หละหลวมในการปฏิบัติหน้าที่และไม่ดําเนินการแก้ไขอะไร ซึ่งอาจจะกระทบต่อนโยบาย “มหานครผลไม้เมืองร้อนของโลก” ของรัฐบาล
ประเทศจีนได้แจ้งเตือนการตรวจพบแมลงศัตรูพืชติดไปกับทุเรียนที่นําเข้าจากประเทศไทย ว่า ในปี 2560 ประเทศไทยมีการส่งออกทุเรียนไปประเทศจีนจํานวนประมาณ 18,750 ชิปเมนต์ มูลค่า 15,280 ล้านบาท จากผู้ส่งออก 62 ราย ซึ่งในจํานวนนี้ได้รับการแจ้งเตือนจากจีน โดยการแจ้งเตือนดังกล่าวเป็นการรวบรวมข้อมูลทั้งปีภายหลังสิ้นสุดฤดูกาลส่งออกปี 2560 แล้ว
ภายหลังจากได้รับการแจ้งเตือนดังกล่าว กรมวิชาการเกษตรได้ประชุมหารือทบทวนมาตรการที่ผ่านมา เพื่อกําหนดมาตรการ แนวทางปฏิบัติงานเพิ่มเติมให้สามารถควบคุมปัญหาการส่งออกทุเรียน โดยสร้างการรับรู้ให้แก่เจ้าของโรงคัดบรรจุต้องมีความเข้าใจและตระหนักถึงความเสียหายที่จะเกิดขึ้นในอนาคต และถ่ายทอดข้อมูลดังกล่าวไปยังผู้ปฏิบัติงานในโรงการคัดบรรจุให้ดําเนินการและควบคุมการปฏิบัติงานอย่างเข้มงวด โดยผู้ปฏิบัติงานตรวจสอบทุเรียนในโรงคัดบรรจุต้องมีความรู้และเข้าใจในการทํางานและวิธีการปฏิบัติที่ดีในการคัดบรรจุเพื่อปลอดศัตรูพืช รวมทั้งต้องทําหน้าที่เป็นผู้ตรวจสอบสุขอนามัยพืช ส่วนเจ้าหน้าที่ด่านตรวจพืชต้องเปลี่ยนบทบาท จากผู้ตรวจสอบ เป็นผู้กํากับ ดูแล ให้คําแนะนําและเป็นที่ปรึกษาในการปฏิบัติงานให้แก่ผู้ปฏิบัติงานในโรงคัดบรรจุด้วยด้วย
นอกจากนี้ กรมวิชาการเกษตรได้จัดทําแผนปฏิบัติการโดยแยกเป็น 3 มาตรการ คือ มาตรการเร่งด่วน จัดประชุมนายตรวจพืชผู้ปฎิบัติหน้าที่ในการตรวจ และออกใบรับรองสุขอนามัยพืชทั้งทางบก ทางเรือ และทางอากาศ เพื่อให้แนวทางปฏิบัติในการตรวจและออกใบรับรองสุขอนามัยพืชสําหรับทุเรียนสดเป็นไปในทิศทางเดียวกัน และจัดประชุมผู้ประกอบการส่งออก รวมทั้งผู้ประกอบการโรงคัดบรรจุทุเรียน เพื่อทําความเข้าใจในเงื่อนไขข้อกําหนดการส่งออกทุเรียนไปจีน ตามกฎหมายที่เกี่ยวข้องของกรมวิชาการเกษตร และประเทศผู้นําเข้า
มาตรการระยะกลาง ประสานความร่วมมือทางด้านวิชาการเกี่ยวกับการตรวจสอบศัตรูพืชในทุเรียนส่งออกระหว่างกรมวิชาการเกษตรกับสํานักงานควบคุมคุณภาพตรวจสอบและกักกันโรคของจีน และช่องทางในการแจ้งเตือน โดยประสานผ่านกงสุลฝ่ายเกษตร ณ นครกวางโจวให้มีความรวดเร็ว พร้อมกับศึกษาดูงานวิธีการควบคุมการนําเข้าทุเรียน ณ เมืองท่าที่สําคัญของสาธารณรัฐประชาชนจีน
มาตรการระยะยาว พิจาณาแก้ไขพิธีสารการส่งออกทุเรียนสดไปยังประเทศจีน เนื่องจากปัจจุบันมีหลายฉบับซึ่งไม่สอดคล้องกับแนวทางการปฏิบัติและการควบคุม รวมทั้งจัดทําโครงการตรวจสอบศัตรูพืชทุเรียน เพื่อให้โรงคัดบรรจุทุเรียนมีกลุ่มบุคคลที่สามารถตรวจสอบศัตรูพืช หรือสิ่งปนเปื้อนก่อนส่งออกให้มีมาตรฐานสุขอนามัยพืช โดยกรมวิชาการเกษตรจะจัดฝึกอบรม ให้คําแนะนําการปรับปรุงวิธีการปฏิบัติงานในโรงคัดบรรจุให้สามารถปฏิบัติงานตรวจสอบศัตรูพืชได้อย่างมีประสิทธิภาพ
-----------------------